প্রকৌশলী রিপন কুমার দাস : শিক্ষা জাতির মেরুদন্ড, শিক্ষা ছাড়া কোনো জাতিই উন্নতির চরম শিখরে পৌঁছাতে পারে না। কিন্তু বর্তমানে শিক্ষা নামক মৌলিক চাহিদা থেকে বহু মানুষই শুধুমাত্র সরকারের সঠিক ও সময়োপযোগী সিদ্ধান্তের কারণে বঞ্চিত হচ্ছে। তাই বর্তমান সরকার শিক্ষাকে মানুষের দোরগোরায় পৌঁছে দেয়ার জন্য একটি সময় উপযোগী শিক্ষানীতি ঘোষণা করেছে। যেখানে সর্বজনীন প্রাথমিক শিক্ষা স্তর ৮ম শ্রেণি পর্যন্ত করা হয়েছে, মাধ্যমিক শিক্ষা স্তর ৯ম থেকে দ্বাদশ শ্রেণি পর্যন্ত আর তার পরবর্তী শ্রেণিসমূহ উচ্চ শিক্ষা স্তরের অন্তর্ভুক্ত করা হয়েছে। এরই ধারাবাহিকতায় কিছু প্রাথমিক বিদ্যালয়ে ৮ম শ্রেণি পর্যন্ত চালু করার প্রক্রিয়া শুরু হয়েছে এবং ৬ষ্ঠ থেকে ৮ম শ্রেণি পর্যন্ত বিদ্যালয়সমূহ স্থাপনের দায়িত্ব প্রাথমিক ও গণশিক্ষা মন্ত্রণালয়ের অধীনে ন্যস্ত করা হয়েছে। এ ছাড়া শিক্ষা মন্ত্রণালয়কে বিভক্ত করে মাধ্যমিক ও উচ্চ শিক্ষা বিভাগ নামে এবং কারিগরি ও মাদ্রাসা শিক্ষা বিভাগ নামে দুটি বিভাগ চালু করা হয়েছে, যেখানে দুজন পূর্ণ মর্যাদার সচিব নিয়োগ প্রদান করা হয়েছে। ভবিষ্যতে মাধ্যমিক ও উচ্চ শিক্ষা বিভাগকে ভেঙে মাধ্যমিক শিক্ষা বিভাগ ও উচ্চ শিক্ষা বিভাগ নামে পৃথক বিভাগ করা হবে। তারপরও কি শিক্ষা খাতের শৃঙ্খলা ও অপচয় কমানো সম্ভব হবে?